## מדוע לא בא המשיח?

## הרב בראון דסברג

יום העצמאות הוא היום בו אנו מציינים תחילתו של פרק משמעותי במהלך ה'אתחלתא דגאולה', אשר מקרבת אותנו לימות המשיח.

לא נעסוק כאן בשאלה "מדוע לא בא המשיח בימינו?" אלא בשאלה "מדוע לא בא המשיח בתקופה שהוא היה הכי קרוב להגיע". אולם נדמה, שלמרות ריחוק השנים בין תקופה זו להיום, ישנן תובנות רבות שאפשר ללמוד לימינו אנו, מההחמצה הגדולה שאירעה לפני יותר מ-2700 שנה.

**א. מי היה אמור להיות המשיח?**

הגמרא (סנהדרין דף צד.) מספרת:

ביקש הקדוש ברוך הוא לעשות חזקיהו משיח, וסנחריב גוג ומגוג.

נדמה שקביעה זו של הגמרא, מתיישבת היטב עם פשט הפסוקים המספרים על תקופת חזקיה (מלכים ב פרקים יח-כ, דברי הימים פרק לב), ועם נבואות הגאולה של ישעיה לאורך כל ספרו.

**א.1. המשיח עצמו**

תיאור המשיח עצמו מופיע בישעיהו (יא,א-ה), פרק הנקרא בהפטרה ליום העצמאות:

(א) וְיָצָא חֹטֶר מִגֵּזַע יִשָׁי וְנֵצֶר מִשָּׁרָשָׁיו יִפְרֶה:

(ב) וְנָחָה עָלָיו רוּחַ ה' רוּחַ חָכְמָה וּבִינָה רוּחַ עֵצָה וּגְבוּרָה רוּחַ דַּעַת וְיִרְאַת ה':

(ג) וַהֲרִיחוֹ בְּיִרְאַת ה' וְלֹא לְמַרְאֵה עֵינָיו יִשְׁפּוֹט וְלֹא לְמִשְׁמַע אָזְנָיו יוֹכִיחַ:

(ד) וְשָׁפַט בְּצֶדֶק דַּלִּים וְהוֹכִיחַ בְּמִישׁוֹר לְעַנְוֵי אָרֶץ וְהִכָּה אֶרֶץ בְּשֵׁבֶט פִּיו וּבְרוּחַ שְׂפָתָיו יָמִית רָשָׁע:

(ה) וְהָיָה צֶדֶק אֵזוֹר מָתְנָיו וְהָאֱמוּנָה אֵזוֹר חֲלָצָיו:

תיאור זה מתאים מאוד לחזקיה, המלך מזרע בית דוד (חֹטֶר מִגֵּזַע יִשָׁי), המלך המתאים ביותר לתיאור "רוּחַ דַּעַת וְיִרְאַת ה'", כפי שמעידים עליו הפסוקים במלכים ב (יח,ה-ו):

(ה) בַּה' אֱלֹהֵי יִשְׂרָאֵל בָּטָח וְאַחֲרָיו לֹא הָיָה כָּמֹהוּ בְּכֹל מַלְכֵי יְהוּדָה וַאֲשֶׁר הָיוּ לְפָנָיו:

(ו) וַיִּדְבַּק בַּה' לֹא סָר מֵאַחֲרָיו וַיִּשְׁמֹר מִצְוֹתָיו אֲשֶׁר צִוָּה ה' אֶת מֹשֶׁה:

כך גם אומרת הגמרא עליו ועל תקופתו (סנהדרין צד:):

אמר רבי יצחק נפחא: חובל עול של סנחריב מפני שמנו של חזקיהו שהיה דולק בבתי כנסיות ובבתי מדרשות. מה עשה? נעץ חרב על פתח בית המדרש ואמר: כל מי שאינו עוסק בתורה ידקר בחרב זו, בדקו מדן ועד באר שבע ולא מצאו עם הארץ, מגבת ועד אנטיפרס ולא מצאו תינוק ותינוקת, איש ואשה, שלא היו בקיאין בהלכות טומאה וטהרה.

(ייתכן, שדברי ר' יצחק נפחא מיוסדים על הפסוק בדברי הימים ב לא,יח: "וּלְהִתְיַחֵשׂ בְּכָל טַפָּם נְשֵׁיהֶם וּבְנֵיהֶם וּבְנוֹתֵיהֶם לְכָל קָהָל כִּי בֶאֱמוּנָתָם יִתְקַדְּשׁוּ קֹדֶשׁ")

**א.2. הפורענות**

בנבואות רבות, הגאולה באה מתוך פורענות וגלות.

אנו נוהגים לדבר על שתי הפורענויות הגדולות שפקדו את עמנו: חורבן בית ראשון בידי הבבלים, וחורבן בית שני בידי הרומאים, אך משום מה מתייחסים פחות לפורענות המוקדמת יותר, שפקדה את ממלכת יהודה בידי האשורים (בדרך כלל אנו מתמקדים בחורבנה של ממלכת ישראל בלבד כאשר אנו מדברים על גלות אשור).

מסתבר שהפורענות והחורבן בממלכת יהודה בתקופת חזקיה, הייתה בסדר גודל דומה לשני החורבנות שקרו בסוף ימי בית ראשון ובית שני (ואולי בהיבט ה"גלות" אף גדול יותר), מלבד העובדה שבית המקדש לא חרב בפורענות זו. מן הפסוקים עולה שסנחריב הרס את כל ממלכת יהודה חוץ מירושלים, שנאמר (מלכים ב יח):

(יג) וּבְאַרְבַּע עֶשְׂרֵה שָׁנָה לַמֶּלֶךְ חִזְקִיָּה עָלָה סַנְחֵרִיב מֶלֶךְ אַשּׁוּר עַל כָּל עָרֵי יְהוּדָה הַבְּצֻרוֹת וַיִּתְפְּשֵׂם:

רבים מהעם, שלא מתו במלחמה או גלו לאשור, ברחו למצרים (כפי שנראה מנבואות ישעיה בפרקים ל-לא). גם בירושלים, דומה שנשארו פחות מאלפיים לוחמים, שכן רבשקה בנאומו, מזלזל בחזקיה ואומר (מלכים ב יח):

(כג) וְעַתָּה הִתְעָרֶב נָא אֶת אֲדֹנִי אֶת מֶלֶךְ אַשּׁוּר וְאֶתְּנָה לְךָ אַלְפַּיִם סוּסִים אִם תּוּכַל לָתֶת לְךָ רֹכְבִים עֲלֵיהֶם:

כפי הנראה, זוהי המציאות שעליה מדבר ישעיה בנבואתו (ישעיהו א):

(ז) אַרְצְכֶם שְׁמָמָה עָרֵיכֶם שְׂרֻפוֹת אֵשׁ אַדְמַתְכֶם לְנֶגְדְּכֶם זָרִים אֹכְלִים אֹתָהּ וּשְׁמָמָה כְּמַהְפֵּכַת זָרִים:

(ח) וְנוֹתְרָה בַת צִיּוֹן כְּסֻכָּה בְכָרֶם כִּמְלוּנָה בְמִקְשָׁה כְּעִיר נְצוּרָה:

**א.3. הגאולה**

מפשט נבואות הנחמה והגאולה של ישעיה עולה, שהוא מדבר על הגאולה שתגיע ליהודה לאחר החורבן שעשו האשורים. כמו נביאים רבים אחרים, סביר שישעיה מתייחס לדורו, ולדורות הסמוכים אליו, קרי: דורו של חזקיה. נבואותיו הוצרכו גם לדורות, כפי שנווכח בהמשך, ולכן נכתבו בתנ"ך.

בפרק הסמוך לנבואת המשיח (פרק יא), ישעיהו מדבר (בפרק י) על העונש של העם האשורי שמאיים על ירושלים:

(ה) הוֹי אַשּׁוּר שֵׁבֶט אַפִּי וּמַטֶּה הוּא בְיָדָם זַעְמִי:...

(לב) עוֹד הַיּוֹם בְּנֹב לַעֲמֹד יְנֹפֵף יָדוֹ הַר בַּת צִיּוֹן גִּבְעַת יְרוּשָׁלִָם:...

סביר להניח, שהפרק הבא (יא) הוא המשך של אותה נבואה (כפי שקבעה הרבנות הראשית בחברה את סוף פרק י עם פרק יא בהפטרת יום העצמאות), שכן בפסוק א לא מופיעה פתיחה חדשה, אלא הוא ממשיך ב-ו' החיבור ("**וְ**יָצָא חֹטֶר מִגֵּזַע יִשָׁי וְנֵצֶר מִשָּׁרָשָׁיו יִפְרֶה"). כמו כן, קיבוץ הגלויות שבפרק זה, מדבר על אותה גלות לאשור ולמצרים:

(יא) וְהָיָה בַּיּוֹם הַהוּא יוֹסִיף אֲדֹנָי שֵׁנִית יָדוֹ לִקְנוֹת אֶת שְׁאָר עַמּוֹ אֲשֶׁר יִשָּׁאֵר מֵאַשּׁוּר וּמִמִּצְרַיִם וּמִפַּתְרוֹס וּמִכּוּשׁ וּמֵעֵילָם וּמִשִּׁנְעָר וּמֵחֲמָת וּמֵאִיֵּי הַיָּם: ...

(טז) וְהָיְתָה מְסִלָּה לִשְׁאָר עַמּוֹ אֲשֶׁר יִשָּׁאֵר מֵאַשּׁוּר כַּאֲשֶׁר הָיְתָה לְיִשְׂרָאֵל בְּיוֹם עֲלֹתוֹ מֵאֶרֶץ מִצְרָיִם:

ישנן נבואות גאולה נוספות שבהם מוזכרת במפורש גלות אשור, ולכן ברור שהן מתייחסות לאותה תקופה. כגון (ישעיהו כז):

(יב) וְהָיָה בַּיּוֹם הַהוּא יַחְבֹּט ה' מִשִּׁבֹּלֶת הַנָּהָר עַד נַחַל מִצְרָיִם וְאַתֶּם תְּלֻקְּטוּ לְאַחַד אֶחָד בְּנֵי יִשְׂרָאֵל:

(יג) וְהָיָה בַּיּוֹם הַהוּא יִתָּקַע בְּשׁוֹפָר גָּדוֹל וּבָאוּ הָאֹבְדִים בְּאֶרֶץ **אַשּׁוּר** וְהַנִּדָּחִים בְּאֶרֶץ מִצְרָיִם וְהִשְׁתַּחֲווּ לַה' בְּהַר הַקֹּדֶשׁ בִּירוּשָׁלִָם:

כמו כן ניתן לשייך לתקופה זו גם את נבואת הגאולה, הכוללת גם כן נבואה על המשיח (ישעיהו פרק נב):

(א) עוּרִי עוּרִי לִבְשִׁי עֻזֵּךְ צִיּוֹן לִבְשִׁי בִּגְדֵי תִפְאַרְתֵּךְ יְרוּשָׁלִַם עִיר הַקֹּדֶשׁ כִּי לֹא יוֹסִיף יָבֹא בָךְ עוֹד עָרֵל וְטָמֵא:

(ב) הִתְנַעֲרִי מֵעָפָר קוּמִי שְּׁבִי יְרוּשָׁלִָם הִתְפַּתְּחִי מוֹסְרֵי צַוָּארֵךְ שְׁבִיָּה בַּת צִיּוֹן:

(ג) כִּי כֹה אָמַר ה' חִנָּם נִמְכַּרְתֶּם וְלֹא בְכֶסֶף תִּגָּאֵלוּ:

(ד) כִּי כֹה אָמַר אֲדֹנָי ה' מִצְרַיִם יָרַד עַמִּי בָרִאשֹׁנָה לָגוּר שָׁם וְאַשּׁוּר בְּאֶפֶס עֲשָׁקוֹ:

(ה) וְעַתָּה <מי> מַה לִּי פֹה נְאֻם ה' כִּי לֻקַּח עַמִּי חִנָּם מֹשְׁלָיו יְהֵילִילוּ נְאֻם ה' וְתָמִיד כָּל הַיּוֹם שְׁמִי מִנֹּאָץ:

(ו) לָכֵן יֵדַע עַמִּי שְׁמִי לָכֵן בַּיּוֹם הַהוּא כִּי אֲנִי הוּא הַמְדַבֵּר הִנֵּנִי:

(ז) **מַה נָּאווּ עַל הֶהָרִים רַגְלֵי מְבַשֵּׂר מַשְׁמִיעַ שָׁלוֹם מְבַשֵּׂר טוֹב מַשְׁמִיעַ יְשׁוּעָה אֹמֵר לְצִיּוֹן מָלַךְ אֱלֹהָיִךְ**:

(ח) קוֹל צֹפַיִךְ נָשְׂאוּ קוֹל יַחְדָּו יְרַנֵּנוּ כִּי עַיִן בְּעַיִן יִרְאוּ בְּשׁוּב ה' צִיּוֹן:

(ט) פִּצְחוּ רַנְּנוּ יַחְדָּו חָרְבוֹת יְרוּשָׁלִָם כִּי נִחַם ה' עַמּוֹ גָּאַל יְרוּשָׁלִָם:

(י) חָשַׂף ה' אֶת זְרוֹעַ קָדְשׁוֹ לְעֵינֵי כָּל הַגּוֹיִם וְרָאוּ כָּל אַפְסֵי אָרֶץ אֵת יְשׁוּעַת אֱלֹהֵינוּ:

(יא) סוּרוּ סוּרוּ צְאוּ מִשָּׁם טָמֵא אַל תִּגָּעוּ צְאוּ מִתּוֹכָהּ הִבָּרוּ נֹשְׂאֵי כְּלֵי ה':

(יב) כִּי לֹא בְחִפָּזוֹן תֵּצֵאוּ וּבִמְנוּסָה לֹא תֵלֵכוּן כִּי הֹלֵךְ לִפְנֵיכֶם ה' וּמְאַסִּפְכֶם אֱלֹהֵי יִשְׂרָאֵל:

(יג) **הִנֵּה יַשְׂכִּיל עַבְדִּי יָרוּם וְנִשָּׂא וְגָבַהּ מְאֹד**:

(יד) כַּאֲשֶׁר שָׁמְמוּ עָלֶיךָ רַבִּים כֵּן מִשְׁחַת מֵאִישׁ מַרְאֵהוּ וְתֹאֲרוֹ מִבְּנֵי אָדָם:

(טו) כֵּן יַזֶּה גּוֹיִם רַבִּים עָלָיו יִקְפְּצוּ מְלָכִים פִּיהֶם כִּי אֲשֶׁר לֹא סֻפַּר לָהֶם רָאוּ וַאֲשֶׁר לֹא שָׁמְעוּ הִתְבּוֹנָנוּ:

אכן, נבואת הגאולה מתחילה להתגשם בחיי חזקיה, והסכנה האשורית חולפת (מלכים ב יט):

(לה) וַיְהִי בַּלַּיְלָה הַהוּא וַיֵּצֵא מַלְאַךְ ה' וַיַּךְ בְּמַחֲנֵה אַשּׁוּר מֵאָה שְׁמוֹנִים וַחֲמִשָּׁה אָלֶף וַיַּשְׁכִּימוּ בַבֹּקֶר וְהִנֵּה כֻלָּם פְּגָרִים מֵתִים:

(לו) וַיִּסַּע וַיֵּלֶךְ וַיָּשָׁב סַנְחֵרִיב מֶלֶךְ אַשּׁוּר וַיֵּשֶׁב בְּנִינְוֵה:

(לז) וַיְהִי הוּא מִשְׁתַּחֲוֶה בֵּית נִסְרֹךְ אֱלֹהָיו וְאַדְרַמֶּלֶךְ וְשַׂרְאֶצֶר בָּנָיו הִכֻּהוּ בַחֶרֶב וְהֵמָּה נִמְלְטוּ אֶרֶץ אֲרָרָט וַיִּמְלֹךְ אֵסַר חַדֹּן בְּנוֹ תַּחְתָּיו:

אמנם, אירוע זה לא שם קץ לאימפריה האשורית (כפי שידוע מהמחקר, שאימפריה זו המשיכה לשלוט עוד יותר מ-90 שנה, דבר העולה מהפסוק שמתרחש כ-60 שנה מאוחר יותר (דברי הימים ב לג,יא) "וַיָּבֵא ה' עֲלֵיהֶם אֶת שָׂרֵי הַצָּבָא אֲשֶׁר לְמֶלֶךְ אַשּׁוּר וַיִּלְכְּדוּ אֶת מְנַשֶּׁה בַּחֹחִים וַיַּאַסְרֻהוּ בַּנְחֻשְׁתַּיִם וַיּוֹלִיכֻהוּ בָּבֶלָה"), אולם בסופו של דבר האימפריה האשורית נפלה, כפי שניבא ישעיה (בפרק י ועוד).

עובדה מעניינת נוספת היא, שבנבואות הנחמה של ישעיה לא מופיע כלל בניין בית המקדש. זאת אומרת, שישעיה התייחס לפורענות ללא חורבן בית, קרי: לפורענות שגרמה ממלכת אשור בתקופת חזקיה.

מסתבר אם כן, שהגמרא שאמרה "ביקש הקדוש ברוך הוא לעשות חזקיהו משיח, וסנחריב גוג ומגוג", הסבירה את פשט המקראות של נבואות ישעיה.

**ב. מה השתבש?**

אם הכל נראה כל כך מושלם - ה' הושיע את עם ישראל מהפורענות, עם ישראל עובד ה', ויש מלך כה צדיק, אז מדוע חזקיה לא נעשה המשיח והגאולה השלמה לא באה?

על כך יש תשובה בפשט ותשובה בדרש. אנו נתחיל דווקא עם התשובה של המדרש:

**ב.1. חזקיה לא אמר שירה**

הגמרא שהובאה לעיל (סנהדרין צד.) ממשיכה:

ביקש הקדוש ברוך הוא לעשות חזקיהו משיח, וסנחריב גוג ומגוג. אמרה מדת הדין לפני הקדוש ברוך הוא: רבונו של עולם! ומה דוד מלך ישראל שאמר כמה שירות ותשבחות לפניך - לא עשיתו משיח, חזקיה שעשית לו כל הנסים הללו ולא אמר שירה לפניך - תעשהו משיח? לכך נסתתם.

על פי הגמרא, תהליך הגאולה נעצר בגלל שחזקיה לא אמר שירה ולא הודה לקב"ה על הנס שנעשה לו מול הסכנה האשורית.

אמנם צודקת הגמרא שלא מופיעה "שירת חזקיהו" אחרי נס זה (לא בספר מלכים, לא בישעיהו, ולא בדברי הימים), אך מעבר לכך, קביעתה של הגמרא מעלה שתי תמיהות עמוקות:

1. האם בגלל פרט זה, שחזקיה לא אמר שירה, ראוי היה לשנות את כל מהלך הגאולה ההיסטורי של עם ישראל?
2. מדוע באמת , חזקיה, ש"בַּה' אֱלֹהֵי יִשְׂרָאֵל בָּטָח וְאַחֲרָיו לֹא הָיָה כָּמֹהוּ בְּכֹל מַלְכֵי יְהוּדָה וַאֲשֶׁר הָיוּ לְפָנָיו" לא אמר שירה לה'?

נפתח בתשובה לשאלה השנייה:

גם היום, בעידן של אתחלתא דגאולה, אנו מוצאים שתי קבוצות עיקריות (בהכללה גסה) שלא אומרות שירה לה' על הגאולה המתרחשת לנגד עיננו.

הציבור האחד, הוא הציבור הדתי שאינו ציוני, אשר אינו רואה בתהליכים אלו גאולה. הציבור השני הוא החילוני, שלא רואה את יד ה' בתהליכים אלו ורואה אותם כ"כֹּחִי וְעֹצֶם יָדִי עָשָׂה לִי אֶת הַחַיִל הַזֶּה" (שוב נסתייג: אמירות אלו הינן הכללה, וכמובן שהן אינן מקיפות אנשים רבים שנמנים על הציבורים הנ"ל. אולם אנו ננקוט במושגים "לא-ציוני" ו"חילוני" כדי לאפיין שתי גישות אלו).

אם נרצה לשייך גם את חזקיה לאחת מאסכולות אלו, שלא אומרות שירה אחרי נסי הגאולה, אזי באופן אינסטינקטיבי נשייך אותו לציבור שאינו ציוני. נדמה שאכן חזקיה ותקופתו יכולים להוות מופת לחברה האידיאלית על פי תפיסות דתיות מסוימות: חברה שבה "לא מצאו תינוק ותינוקת, איש ואשה, שלא היו בקיאין בהלכות טומאה וטהרה", חברה שאת ניצחונותיה הצבאיים משיגה באמצעות הישגים רוחניים ולא בכח צבאי, במלחמותיה "וְלֹא יוֹרֶה שָׁם חֵץ וְלֹא יְקַדְּמֶנָּה מָגֵן וְלֹא יִשְׁפֹּךְ עָלֶיהָ סֹלְלָה ... וְגַנּוֹתִי אֶל הָעִיר הַזֹּאת לְהוֹשִׁיעָהּ".

כיצד יכול היה חזקיה להחזיק בתפישה "לא-ציונית" ולא לראות את נסי הגאולה הגדולים שהתחוללו בעבורו?

אפשר לומר (בהכללה, כמובן) שרוב הטענות, המועלות על ידי הציבור הלא-ציוני, על כך שאיננו נמצאים כיום בתהליך גאולה, נובעות מהסתכלות על חצי הכוס הריקה של תהליכי התקופה. אלו הטענות כלפי המצב הרוחני הירוד (לדבריהם) של חלקים מהעם ושל ההנהגה, הטענות על איומים ואסונות שעדין פוקדים את עמנו, על חסרון בית המקדש, ועוד. המבט על תקופתנו, שבה הגאולה לא שלמה, מקשה על אמירת שירה לה'.

נדמה, שבתקופת חזקיהו, טענות אלו היו הרבה יותר חזקות. אמנם חזקיה ניצל בנס מהסכנה האשורית, אך עכשיו יש לו ממלכה הכוללת פחות מאלפיים גברים, וכל שאר נתיניו בגלות. כל ערי יהודה (חוץ מירושלים) חרבות, יש רעב בעקבות המצור, וצריך עוד יותר מעונה אחת כדי לשקם את השדות (מלכים ב יט,כט: "וְזֶה לְּךָ הָאוֹת אָכוֹל הַשָּׁנָה סָפִיחַ וּבַשָּׁנָה הַשֵּׁנִית סָחִישׁ וּבַשָּׁנָה הַשְּׁלִישִׁית זִרְעוּ וְקִצְרוּ"). נדרשת עבודת שיקום ארוכה לכל ממלכת יהודה לפני שמגיעים אל הגאולה.

אמירת שירה במצב שכזה, היא כמו ניצול שואה שאיבד את משפחתו ורכושו, ויאמר הלל בשערי אושוויץ עם שחרורו.

חזקיה אכן עשה עבודת שיקום ארוכה, אך מדוע הוא לא אמר שירה כאשר מלכותו כבר נכונה?

**ב.2. השליחים מבבל**

הנביא עצמו נותן הסבר (אחר?) לכך שהתהליך ההיסטורי הוסב מגאולה לפורענות, כמתואר במלכים ב כ:

(יב) בָּעֵת הַהִיא שָׁלַח בְּרֹאדַךְ בַּלְאֲדָן בֶּן בַּלְאֲדָן מֶלֶךְ בָּבֶל סְפָרִים וּמִנְחָה אֶל חִזְקִיָּהוּ כִּי שָׁמַע כִּי חָלָה חִזְקִיָּהוּ:

(יג) וַיִּשְׁמַע עֲלֵיהֶם חִזְקִיָּהוּ וַיַּרְאֵם אֶת כָּל בֵּית נְכֹתֹה אֶת הַכֶּסֶף וְאֶת הַזָּהָב וְאֶת הַבְּשָׂמִים וְאֵת שֶׁמֶן הַטּוֹב וְאֵת בֵּית כֵּלָיו וְאֵת כָּל אֲשֶׁר נִמְצָא בְּאוֹצְרֹתָיו לֹא הָיָה דָבָר אֲשֶׁר לֹא הֶרְאָם חִזְקִיָּהוּ בְּבֵיתוֹ וּבְכָל מֶמְשַׁלְתּוֹ:

(יד) וַיָּבֹא יְשַׁעְיָהוּ הַנָּבִיא אֶל הַמֶּלֶךְ חִזְקִיָּהוּ וַיֹּאמֶר אֵלָיו מָה אָמְרוּ הָאֲנָשִׁים הָאֵלֶּה וּמֵאַיִן יָבֹאוּ אֵלֶיךָ וַיֹּאמֶר חִזְקִיָּהוּ מֵאֶרֶץ רְחוֹקָה בָּאוּ מִבָּבֶל:

(טו) וַיֹּאמֶר מָה רָאוּ בְּבֵיתֶךָ וַיֹּאמֶר חִזְקִיָּהוּ אֵת כָּל אֲשֶׁר בְּבֵיתִי רָאוּ לֹא הָיָה דָבָר אֲשֶׁר לֹא הִרְאִיתִם בְּאֹצְרֹתָי:

(טז) וַיֹּאמֶר יְשַׁעְיָהוּ אֶל חִזְקִיָּהוּ שְׁמַע דְּבַר ה':

(יז) הִנֵּה יָמִים בָּאִים וְנִשָּׂא כָּל אֲשֶׁר בְּבֵיתֶךָ וַאֲשֶׁר אָצְרוּ אֲבֹתֶיךָ עַד הַיּוֹם הַזֶּה בָּבֶלָה לֹא יִוָּתֵר דָּבָר אָמַר ה':

(יח) וּמִבָּנֶיךָ אֲשֶׁר יֵצְאוּ מִמְּךָ אֲשֶׁר תּוֹלִיד יִקָּחוּ וְהָיוּ סָרִיסִים בְּהֵיכַל מֶלֶךְ בָּבֶל:

שוב ניתן לשאול את שתי השאלות ששאלנו לעיל:

1. האם בגלל מעשה כה פעוט (לכאורה), שאפילו לא נאסר במפורש בתורה ובנביא, ראוי לשנות את כל מהלך ההיסטוריה מגאולה לפורענות?
2. אם אכן זה מעשה כה נורא, מדוע חזקיה, המלך הצדיק, עשה אותו?

את חטאו של חזקיה מסביר רלב"ג (על מלכים ב כ,יג) כך:

והנה היה רע בעיני ה' אשר עשה כי גבה לבו על הש"י כי הם באו לדרוש את המופת לכבוד הש"י ולא היה ראוי לחזקיה להגדיל עצמו בזה אבל היה ראוי שיתן הגדולה והכבוד לש"י ויראה להם גדולת הש"י כי על זה באו.

נדמה שלעובדה שחזקיה הגדיל את עצמו ולא את הקב"ה יש משמעות היסטורית עולמית. חוץ מהגאולה הלאומית שעליה ניבא ישעיהו, ישנם מספר נבואות גאולה אוניברסליות, כגון (ישעיהו ב):

(א) הַדָּבָר אֲשֶׁר חָזָה יְשַׁעְיָהוּ בֶּן אָמוֹץ עַל יְהוּדָה וִירוּשָׁלִָם:

(ב) וְהָיָה בְּאַחֲרִית הַיָּמִים נָכוֹן יִהְיֶה הַר בֵּית ה' בְּרֹאשׁ הֶהָרִים וְנִשָּׂא מִגְּבָעוֹת וְנָהֲרוּ אֵלָיו כָּל הַגּוֹיִם:

(ג) וְהָלְכוּ עַמִּים רַבִּים וְאָמְרוּ לְכוּ וְנַעֲלֶה אֶל הַר ה' אֶל בֵּית אֱלֹהֵי יַעֲקֹב וְיֹרֵנוּ מִדְּרָכָיו וְנֵלְכָה בְּאֹרְחֹתָיו כִּי מִצִּיּוֹן תֵּצֵא תוֹרָה וּדְבַר ה' מִירוּשָׁלִָם:

(ד) וְשָׁפַט בֵּין הַגּוֹיִם וְהוֹכִיחַ לְעַמִּים רַבִּים וְכִתְּתוּ חַרְבוֹתָם לְאִתִּים וַחֲנִיתוֹתֵיהֶם לְמַזְמֵרוֹת לֹא יִשָּׂא גוֹי אֶל גּוֹי חֶרֶב וְלֹא יִלְמְדוּ עוֹד מִלְחָמָה:

בנבואות אלו, ירושלים תהיה מרכז עולמי לצדק, משפט, וידיעת ה'.

נדמה שהמהלכים ההיסטוריים האחרונים התחילו להוביל למטרה זו. אולי אף ניתן לשער, שה' העלה והוריד את האימפריה האשורית, רק לשם מטרה זו. אשור שלטו כמעט על כל העולם המוכר. הם החריבו ערים, הגלו עמים, עקרו אותם ממקומותיהם וממורשתם, ובכך גרמו לטשטוש הזהות הלאומית של כמעט כל יושבי תבל. מאז תקופה זו אנחנו כמעט ולא קוראים על העמים שהכרנו קודם: ארם, מואב, עמון וכד' (לעובדה זו ישנם אפילו השלכות הלכתיות לגבי מצוות כמו מחיית עמלק, או איסור חיתון עם עמונים ומואבים - ראה מסכת ידים פ"ד מ"ד).

במצב שכזה, עמי העולם פתוחים לקבל אמונות והנהגות חדשות, כפי שקרה לכותים שגלו לארץ ישראל, התיישבו בשומרון וקיבלו על עצמם חלק ממצוות תורתנו.

אחת מההשפעות של תופעה זו היא, שבמזרח צמחה ממלכה חדשה, המכונה במחקר "ממלכת בבל החדשה". ייתכן, שהשם "בבל", כמו בסיפור "מגדל בבל", נגזר מבליל העמים שהרכיבו ממלכה זו: עילם, שנער, ועוד. איחוד חדש שנוצר "הודות" לטשטוש הזהות הלאומית שיצרו האשורים. בתקופה זו ממלכת בבל הייתה עדיין אנונימית, וכמובן שלא הייתה אימפריה, כפי שאומר רלב"ג (מלכים ב כ,יב): "לפי דעתי נמשכה המלוכה למלכי אשור עד שבא נבוכדנצר מלך בבל והחזיק במלכות הזה".

בתוך כל המהפך העולמי הזה, נותרה עיר אחת על כנה, "וְנוֹתְרָה בַת צִיּוֹן כְּסֻכָּה בְכָרֶם כִּמְלוּנָה בְמִקְשָׁה כְּעִיר נְצוּרָה". לא זו בלבד שירושלים הצליחה לשרוד את הסדר העולמי החדש של אשור, היא אף הכניעה את האימפריה האשורית. ירושלים ניצחה "לֹא בְחַיִל וְלֹא בְכֹחַ כִּי אִם בְּרוּחִי אָמַר ה' צְבָאוֹת".

סביר להניח שבתקופה זו, ממלכת בבל החדשה ושאר העמים היו פתוחים לקבל אמונות והנהגות חדשות דווקא מעם ישראל שהצליח לשמור על מורשתו העתיקה שהכניעה את האשורים.

בדברי הימים ב לב מסופר על אותו ביקור מדיני של הבבלים. תיאור זה מוסיף על התיאור שבספר מלכים את העובדה שגם עמים אחרים שלחו שליחים לחזקיה, וגם את המטרה הדתית של ביקורים אלו:

(כב) וַיּוֹשַׁע ה' אֶת יְחִזְקִיָּהוּ וְאֵת יֹשְׁבֵי יְרוּשָׁלִַם מִיַּד סַנְחֵרִיב מֶלֶךְ אַשּׁוּר וּמִיַּד כֹּל וַיְנַהֲלֵם מִסָּבִיב:

(כג) וְרַבִּים מְבִיאִים מִנְחָה לַה' לִירוּשָׁלִַם וּמִגְדָּנוֹת לִיחִזְקִיָּהוּ מֶלֶךְ יְהוּדָה וַיִּנַּשֵּׂא לְעֵינֵי כָל הַגּוֹיִם מֵאַחֲרֵי כֵן: ...

(לא) וְכֵן בִּמְלִיצֵי שָׂרֵי בָּבֶל הַמְשַׁלְּחִים עָלָיו לִדְרֹשׁ הַמּוֹפֵת אֲשֶׁר הָיָה בָאָרֶץ עֲזָבוֹ הָאֱלֹהִים לְנַסּוֹתוֹ לָדַעַת כָּל בִּלְבָבוֹ:

חזון ישעיהו "נָכוֹן יִהְיֶה הַר בֵּית ה' בְּרֹאשׁ הֶהָרִים וְנִשָּׂא מִגְּבָעוֹת וְנָהֲרוּ אֵלָיו כָּל הַגּוֹיִם: וְהָלְכוּ עַמִּים רַבִּים וְאָמְרוּ לְכוּ וְנַעֲלֶה אֶל הַר ה' אֶל בֵּית אֱלֹהֵי יַעֲקֹב וְיֹרֵנוּ מִדְּרָכָיו וְנֵלְכָה בְּאֹרְחֹתָיו כִּי מִצִּיּוֹן תֵּצֵא תוֹרָה וּדְבַר ה' מִירוּשָׁלִָם" עומד להתגשם בעקבות ביקורים אלו.

אולם, מה ששיבש תוכנית זו היא מה שאירע באותו ביקור של השליחים מבבל. הבעיה לא הייתה מה שחזקיהו הראה להם, אלא מה שהוא **לא** הראה להם. "לֹא הָיָה דָבָר אֲשֶׁר לֹא הֶרְאָם חִזְקִיָּהוּ בְּבֵיתוֹ וּבְכָל מֶמְשַׁלְתּוֹ", אולם הוא לא הראה להם את בית המקדש, הוא לא לימד אותם את משפטי ה' ותורותיו, ובכך החמיץ את ההזדמנות ההיסטורית להגשים את חזון ישעיהו. על כן באה תוכחתו החריפה של ישעיהו שמסיטה את כל המהלך ההיסטורי לרעה.

ייתכן, שכאשר הגמרא אמרה שחזקיה לא נעשה משיח מכיוון שלא אמר שירה, היא לא התכוונה לבוקר שאחרי מות צבא אשור, אלא דווקא לאירוע זה, שבו הגיעו שליחי העמים אל חזקיה, והוא הראה להם את ממשלתו במקום לומר שירה לה'. לפי זה, הפסוקים והגמרא נותנים את אותו הסבר, וכמו פעמים רבות, הנביא נותן את תיאור הדברים, והגמרא מצביעה על משמעותם.

השאלה המרכזית שנותרה היא, מדוע חזקיה התנהג באופן זה, ולא נתן את הגדולה והכבוד לה'?

**ב.3. התנהגותו של חזקיה**

נשער שתי תשובות אפשריות לשאלה זו, אם כי ניתן לשער תשובות נוספות:

תשובת רלב"ג:

כאמור, רלב"ג פירש: "כי גבה לבו על הש"י". ייתכן שפירוש רלב"ג מסתמך גם על הפסוק (דברי הימים ב לב,כה): "וְלֹא כִגְמֻל עָלָיו הֵשִׁיב יְחִזְקִיָּהוּ כִּי גָבַהּ לִבּוֹ וַיְהִי עָלָיו קֶצֶף וְעַל יְהוּדָה וִירוּשָׁלִָם". אולם, אין זו הוכחה מכרעת, שכן פסוק זה מתייחס למחלתו של חזקיה, ובעקבותיו מגיעה מיד תשובתו: "וַיִּכָּנַע יְחִזְקִיָּהוּ בְּגֹבַהּ לִבּוֹ הוּא וְיֹשְׁבֵי יְרוּשָׁלִָם וְלֹא בָא עֲלֵיהֶם קֶצֶף ה' בִּימֵי יְחִזְקִיָּהוּ".

אך גם ללא פסוק זה, פירוש רלב"ג מתיישב היטב עם הסכנה שעליה מתריעה התורה מספר פעמים בספר דברים, על תחושת האדם לאחר שהצליח מבחינה גשמית. כגון (דברים ח):

(יב) פֶּן תֹּאכַל וְשָׂבָעְתָּ וּבָתִּים טֹבִים תִּבְנֶה וְיָשָׁבְתָּ:

(יג) וּבְקָרְךָ וְצֹאנְךָ יִרְבְּיֻן וְכֶסֶף וְזָהָב יִרְבֶּה לָּךְ וְכֹל אֲשֶׁר לְךָ יִרְבֶּה: ...

(יז) וְאָמַרְתָּ בִּלְבָבֶךָ כֹּחִי וְעֹצֶם יָדִי עָשָׂה לִי אֶת הַחַיִל הַזֶּה:

וכן (דברים לב):

(טו) וַיִּשְׁמַן יְשֻׁרוּן וַיִּבְעָט שָׁמַנְתָּ עָבִיתָ כָּשִׂיתָ וַיִּטֹּשׁ אֱלוֹהַּ עָשָׂהוּ וַיְנַבֵּל צוּר יְשֻׁעָתוֹ:

אחרי שחזקיה הצליח להתחיל בשיקום ממלכתו, ולהרימה מאשפתות לממלכה מתפתחת (שיקום שיגיע לשיאו רק בימי נינו יאשיהו), טבעי שיגבה לבו. כך גם קרה לאבי סבו, עוזיהו, על אף שהיה צדיק, שנאמר (דברי הימים ב כו):

(טו) וַיַּעַשׂ בִּירוּשָׁלִַם חִשְּׁבֹנוֹת מַחֲשֶׁבֶת חוֹשֵׁב לִהְיוֹת עַל הַמִּגְדָּלִים וְעַל הַפִּנּוֹת לִירוֹא בַּחִצִּים וּבָאֲבָנִים גְּדֹלוֹת וַיֵּצֵא שְׁמוֹ עַד לְמֵרָחוֹק כִּי הִפְלִיא לְהֵעָזֵר עַד כִּי חָזָק:

(טז) וּכְחֶזְקָתוֹ גָּבַהּ לִבּוֹ עַד לְהַשְׁחִית וַיִּמְעַל בַּה'

תשובה אפשרית נוספת:

מכיוון שאיננו רוצים להכתים את שמו של מלך כה צדיק, אפשר למצוא גם מניע חיובי למעשהו.

את המניע הזה ניתן לשער על פי דברים תמוהים שאומר חזקיהו עצמו.

לאחר שישעיהו מנבא לו את הנבואה הנוראה (מלכים ב כ):

(יז) הִנֵּה יָמִים בָּאִים וְנִשָּׂא כָּל אֲשֶׁר בְּבֵיתֶךָ וַאֲשֶׁר אָצְרוּ אֲבֹתֶיךָ עַד הַיּוֹם הַזֶּה בָּבֶלָה לֹא יִוָּתֵר דָּבָר אָמַר ה':

(יח) וּמִבָּנֶיךָ אֲשֶׁר יֵצְאוּ מִמְּךָ אֲשֶׁר תּוֹלִיד יִקָּחוּ וְהָיוּ סָרִיסִים בְּהֵיכַל מֶלֶךְ בָּבֶל:

מפתיע חזקיהו בתגובתו:

(יט) וַיֹּאמֶר חִזְקִיָּהוּ אֶל יְשַׁעְיָהוּ טוֹב דְּבַר ה' אֲשֶׁר דִּבַּרְתָּ וַיֹּאמֶר הֲלוֹא אִם שָׁלוֹם וֶאֱמֶת יִהְיֶה בְיָמָי:

תגובה זו מאוד מפתיעה. האם ראייתו של חזקיהו כה קצרת טווח? האם אכפת לו רק מזמנו ולא מהדורות הבאים? האם גם על חזקיהו שולטת חשיבת ה"עכשויזם"? - כנראה שהתשובה היא: "כן", ויש לכך מניע חיובי:

חזקיהו הוא קודם כל מלך שדואג לעמו. ממלכת יהודה ואנשיה חוו חורבן, גלות, עוני ורעב. במאמצים מרובים הצליח חזקיהו להשיב להם את הבטחון, השלום והעושר. חזקיהו רוצה להבטיח שהדור שכה סבל, יוכל להיקבר בשיבה טובה, ש"שלום ואמת יהיו בימיו". אולי זו גם הסיבה שחזקיהו התייחס לשליחי בבל כפי שהתייחס. חזקיהו ראה בביקור המדיני הזדמנות לחיזוק מעמדה המדיני והכלכלי של ממלכת יהודה, לרווחת נתיניו. חשיבתו ה"עכשיויסטית" גרמה לו לנצל את הביקור המדיני לטובת רווחים גשמיים עכשויים, ולא "לבזבז" אותו על רווחים רוחניים ארוכי טווח.

ישעיהו מוכיח אותו על הטעות ההיסטורית שהוא עשה, אך חזקיהו שמח, שכן הוא לא מנהיג שמחפש כיצד להיכנס לספרי ההיסטוריה, אלא הוא מלך שבראש ובראשונה דואג לנתיניו.